钦定古今图书集成/理学汇编/经籍典/第150卷 > 十一 辨序 > 十五 论南为乐名
## 钦定古今图书集成/理学汇编/经籍典/第150卷 > 十一 辨序 > 十五 论南为乐名

或曰：“卫宏之言南曰化，自北而南也。”今《二南》之诗有
“江、沱、汉、汝”，而无齐、卫、鄘、晋，则其以地分南北为言，不
无据也。曰：十五国单出国名，而周、召独缀南其下，以
汉人义类自相参较，则既不一律矣。而谓其时化独
南被，未能北及者，意其当文王与纣之世也。然而纣
犹在上，文王仅得以身受命而居西为伯，召公安得
伯爵而称之？况又大统未集，周虽有陕，陕外未尽为
周，周虽欲限陕而分治之，召公亦于何地而施其督
莅邪？又如《甘棠》之诗，正是追咏遗德，疑其尚在召公
国燕之后。于是时也，周之德化既已纯被天下，无复
此疆彼界矣。《驺虞》《麟趾》，盖其推而放诸四海，无不准
者，岂复限隔何地，而曰某方某国甫“有某诗”，则宏之
即周召分地而奠南北者，非笃论也。周公居中，王畿
在焉，故所得多后妃之诗。召公在外，地皆侯服，则诸
侯、大夫、士、庶人皆有诗可采，亦各随其分地而纪系
其实。宏乃因其及后妃也，而指为王者之化；因其在
侯服也，而命为诸侯之风。然则王化所被，一何狭而
不畅邪？此皆不知《南》之为乐，故支离无宿耳。